钦定古今图书集成/明伦汇编/氏族典/第615卷 > 《凌迪知万姓统谱》 > 叔孙建
## 钦定古今图书集成/明伦汇编/氏族典/第615卷 > 《凌迪知万姓统谱》 > 叔孙建

按《魏书叔孙建传》，“建，代人也。父骨，为昭成母王太后
所养，与皇子同列。建少以智勇著称，典庶事，参军国
之谋。随秦王觚使慕容垂，历六载乃还。拜后将军，赐
爵安平公。后以公事免。刘虎等聚党反，太宗假建前
号安平公，讨虎，斩首万馀级。除使持节都督前锋诸
军事、楚兵将军、徐州刺史。率众自平原济河，徇下青”、
兖诸郡，以功赐爵寿光侯，加镇南将军。建与汝阴公
长孙道生济河而南，遂至邹、鲁，还屯范城。世祖以建
威名南震，除平原镇大将，封丹阳王。建沉敏多智，东
西征伐，常为谋主。治军清整，号令严明。又雅尚人伦，
礼贤爱士，南方惮其威略，青、兖辍不为寇。太延三年
薨，时年七十三，谥曰襄。